Dėl programos atnaujinimo

Pradėti norėčiau kolegės Danutės Liutkevičienės mintimi*: „Man atrodo, kad labai svarbu filosofinės nuostatos, vertybinis pamatas. Kokį žmogų – laisvą, ryžtingą, patriotą, nevykėlį, nihilistą, pesimistą, optimistą, pragmatiką, suicidinį ar kt.“* Ar mes jau turim tą filosofinį pagrindą?

* Pastebėjimai. Ar atsimenate laikus, kai pradėjom mokytis teksto analizės ir interpretacijos? Tada visi kėlėm klausimą, kad programos apimtys per didelės, kad neįmanoma iš esmės analizuoti tiek daug kūrinių (juk vaikai mokosi dar ir kitų dalykų). Tada buvo nuspręsta, kad kiekvienais metais bus pateikiamas sąrašas 15 autorių, kurių tekstai gali būti per egzaminą. Ši patirtis neturi būti užmiršta. Vadinasi, per dvejus metus mokytis 15 autorių yra normalu, įmanoma. Juk ugdome ne filologą. Svarbiausia ne kiekis, o kokybė. Dabar mokiniai dažnai negali atsiminti turinio, nes kūrinių tikrai daug. Turėdami laiko, galėsime daugiau dėmesio skirti teksto kūrimui, redagavimui, diskusijoms, aktualijoms, susijusioms su kultūros dalykais.
* Tas programos branduolys turi būti labai konkretus, tai, kas privaloma, neturi būti „pasirenkama mokytojo nuožiūra“ ar „rekomenduojama“ (tiksliai įvardyti apsakymai, eilėraščiai). Tai ne mokytojo laisvės suvaržymas, kaip mes mėgstame dažnai sakyti, o saugumo kūrimas (per egzaminą nebus nieko netikėto).

Turėdami stipresnius mokinius, mes tikrai neapsiribosim tuo branduoliu, nes matysim, kad mokiniai gali ir daugiau (ir jų darbai rodys ryškesnę asmenybės brandą).

Peržvelkime programą.

Atnaujindami šią programą, turime atsigręžti į 9-10 klasės programą ir suderinti jų turinį su 11 – 12 kl. programomis. Šiuo metu įgyvendinama 9-10 klasės programa yra per plati.. Nepamirškime, kad labai svarbu šiose klasėse mokytis gramatikos (iš esmės reikia mokytis, nuo A reikia kartoti, jei tikrai norim siekti raštingumo). Juk visi naujausi tyrimai rodo, kad mokinių raštingumas yra labai žemas. Siūlyčiau 10 klasės kursą pradėti Antika, toliau Viduramžiai, Biblija ir Renesanso pradžia (M.Mažvydas ir M.Daukša)

1. ~~M. Mažvydas. Katekizmas (lietuviška eiliuota prakalba).~~ Keliam į 10 klasę

~~2. M. Daukša. Postilė („Prakalba į malonųjį skaitytoją“).~~ Keliam į10 klasę

3. J. Radvanas. Radviliada (I d. 31–96 eil., III d. 85–169 eil.). (Mūsų tautos herojinis epas).

4. ~~M. K. Sarbievijus. Lyrika (pasirinkti eilėraščiai~~). Sunkūs, nepalieka mokiniams ilgam įspūdžio, per VBE teko skaityti vieną darbą, kuriame pasiremti Sarbievijumi pakankamai gerai.

5. ~~Šekspyras „Hamletas“~~ Dalykas – lietuvių kalba ir literatūra. Mokiniai puikiai kalba, rašo, mąsto anglų kalba. Tegul nagrinėja per anglų kalbos pamokas. Štai ir integracija!

~~6. Gėtės „Faustas“~~ Dalykas – lietuvių kalba ir literatūra. Įtraukti besimokantiems vokiečių kalbos.

7. Donelaitis „Metai“ ( Donelaitis yra Donelaitis. Neįmanoma be jo 

8. Adomo Mickevičiaus kūriniai:

1) ~~Eilėraščiai „Romantika~~“, „Odė jaunystei“, „Akermano stepės“.

2) ~~„Vėlinės“, II, IV dalis, poema~~ (nešviesus kūrinys)

3) „Ponas Tadas“ (I kn. 1–40 eil.).

~~9. Baranauskas. Anykščių šilelis.~~ Susipažįsta žemesnėse klasėse, dabar galima dėti į kontekstą)

10. ~~V. Kudirka. Tautiška giesmė. Varpas. Labora. Iš mano atsiminimų keletas žodelių.~~

(Susipažįsta žemesnėse klasėse, dabar galima dėti į kontekstą)

11. Maironis. Pavasario balsai (nurodyti konkretūs eilėraščiai). Didysis lietuvių poetas, ryškiausias romantikas.

12. ~~Šatrijos Ragana „Sename dvare~~“ Man labai patinka, bet... Labai moteriškas tekstas, žemesnėse klasėse skaito „Irkos tragedija“, lyrinę apysaką skaitysim nagrinėdami Biliūną.

13. J. Biliūno kūriniai:

1)„Liūdna pasaka“

2) Apsakymai „Ubagas“, „Lazda“, „ „Vagis“

14. J. Tumas-Vaižgantas. Dėdės ir dėdienės. (Labai sunku man atsisakyti Vaižganto, nes be galo gražūs jo kūriniai, nors mokiniams ne visada patinka. Siūlyčiau skaityti, nes čia atsiskleidžia nacionalinis lietuvio charakteris)

15. V. Krėvė. Skirgaila (istorinė drama). Valdovo asmenybės konfliktas aktuali tema visais laikais.

16. V. Mykolaitis-Putino kūriniai:

~~1)Eilėraščių rinkinys Tarp dviejų aušrų.~~ Dar neskaičiau per VBE rašinio, kuriame būtų remiamasi simbolistiniais eilėraščiais.

2) „Altorių šešėly“. (mokinių mėgstamas kūrinys; labai daug aktualių problemų padeda aiškintis; tarpukario Lietuvos vaizdas)

17. J. Savickis. Novelės „Vagis“ , „Ad astra“,. „Kova“, „Fleita“

18. ~~J. Aistis. Pasirinkti eilėraščiai~~. Imam vieną neoromantikę S.Nėrį. Statistika rodytų, kad mokiniai per egzaminą remiasi Aisčiu. Bet vienais metais taisydama VBE darbus ieškojau gero pavyzdžio. Deja, Aisčio pavardė ir eilėraščio pavadinimas būdavo tik paminėtas, bet svariai pasiremti mokiniams nepvykdavo...

19. H. Radauskas (Jis vienas toks grynojo meno kūrėjas. Reikėtų nurodyti konkrečius poeto – esteto 5 eilėraščius)

20. S. Nėris. Karo metų eilėraščių rinkinys „Prie didelio kelio“. (imam vieną iš neoromantikų. Yra proga kalbėti apie žmogaus dramą, nulemtą sovietinės sistemos pinklių. Vis dar aktualu.)

21. B. Sruoga. Dievų miškas. (įspūdį mokiniams paliekantis kūrinys dėl stiliaus savitumo, o ir problematika sukrečianti, verčianti permąstyti žmogiškąsias vertybes)

~~22.A. Škėma. Balta drobulė.~~ ( Kolegės siūlo palikti. Man irgi labai patinka šis kūrinys, bet paskutinių dvejų metų patirtis verčia atsiakyti šio kūrinio. Vienais metais buvo klasėje 3 gabios merginos, turėjusios psichikos sutrikimų, bandžiusios žudytis. Teko prašyti vienos mamos, kad tą savaitę neleistų į mokyklą... Kitais metais vėl buvo viena gabi mergina su tokiomis pačiomis problemomis. Tai šiuos dalykus aš žinojau. O juk būna, kad nežinom. Mūsų vaikai labai pažeidžiami, juos reikia saugoti. Pasakyti, kad kūrinio veikėjas siekė pačių gražiausių dalykų – meilės, kūrybos, bet išprotėjo, tai atimti iš sergančio vaiko viltį pasveikti... Buvo labai sunku.

23. Just. Marcinkevičius. Drama „Mažvydas“ ~~ir pasirinkti eilėraščiai.~~ (Dramų nedaug yra. Dabar ir pasikartosime 10 klasės kursą, prisiminsime Martyną Mažvydą, istorinį kontekstą.

24~~.M. Katiliškis. Miškais ateina ruduo.~~

~~24.J. Aputis „Šūvis po Marazyno ąžuolu“, „Vakarėjant gražios dobilienos“ ir kt.~~

~~26. S. Geda. Pasirinkti eilėraščiai~~ ( per sunkūs eilėraščiai)

27~~. Č.Milošo eilėraščiai~~ ( Sunkiai įveikiami. VBE rašiniuose nesiremia arba tik pamini ir neanalizuoja... Nebent randame kontekstinį neprivalomą kūrinį „Isos slėnis“)

28.Marcelijaus Martinaičio ~~eilėraščiai~~ „Kukučio baladės“ (bus ezopinė kalba, kurios atsisakėm su Apučiu )

29.Juditos Vaičiūnaitės ~~eilėraščiai (~~5 konkretūs eilėraščiai) (Ji tokia viena miesto poetė)

30~~.Aido Marčėno eilėraščiai (~~Šiuolaikinė poezija labai sudėtinga. Manau, kad ir mokytojui reikia literatūros, kaip analizuoti šiuolaikinę poeziją)

31. J.Kunčinas „Tūla“ (geriausias kūrinys apie sovietmetį ir gražus apie meilę)

32. M.Ivaškevičius „Madagaskaras“ (įdomus , šiuolaikiškas požiūris į mus pačius, į mūsų istoriją).

33. Bronius Krivickas, partizanas („Dovydas prieš Galijotą“, „Laukinių rožių šlamesys“ ir kt.) Ryški asmenybė, gražūs eilėraščiai, aktualu kalbėti apie kovą už laisvę.

~~34. Vytautas Mačernis sonetai („Neatimki iš manęs klydimo teisės...“ ir kt.)~~ Žemesnėse klasėse kalbama apie jo asmenybę.

~~35. F.Kafka „Metamorfozė“~~ Dalykas – lietuvių kalba ir literatūra

~~36. A.Kamiu „Svetimas“~~ Dalykas – lietuvių kalba ir literatūra

Taigi lieka:

1. J. Radvanas. Radviliada (I d. 31–96 eil., III d. 85–169 eil.).

2. K.Donelaitis „Metai“

3. Adomo Mickevičiaus „Odė jaunystei“, „Akermano stepės“. „Ponas Tadas“ (I kn. 1–40 eil.).

4. Maironis. Pavasario balsai

5. J. Biliūno kūriniai:„Liūdna pasaka“ Apsakymai „Ubagas“, „Vagis“

6. J. Tumas-Vaižgantas. Dėdės ir dėdienės

7. V. Krėvė. Skirgaila (istorinė drama)

8. V. Mykolaitis-Putino „Altorių šešėly“

9. J. Savickis. Novelės „Vagis“ , „Ad astra“,. „Kova“, „Mėnesiena“

10. H. Radauskas (5 konkretūs eilėraščiai)

11. S. Nėris. Karo metų eilėraščių rinkinys „Prie didelio kelio“.

12. B. Sruoga. Dievų miškas

13. Broniaus Krivicko „Dovydas prieš Galijotą“, „Laukinių rožių šlamesys“ „Rudens melodija“

14. Just. Marcinkevičius. Drama „Mažvydas“

15. Marcelijaus Martinaičio eilėraščiai „Kukučio baladės“

16. Juditos Vaičiūnaitės eilėraščiai (5 konkretūs eilėraščiai)

17. J.Kunčinas „Tūla“

18. M.Ivaškevičius „Madagaskaras“

|  |  |  |  |
| --- | --- | --- | --- |
| Proza | Poezija | | Drama |
| Poemos | Eilėraščiai |
| 1. J.Biliūnas 2. Vaižgantas 3. V.Mykolaitis –Putinas 4. J.Savickis 5. B.Sruoga 6. J.Kunčinas | 1. J. Radvanas 2. K.Donelaitis 3. A.Mickevičius | 1. A.Mickevičius 2. Maironis 3. H.Radauskas 4. S.Nėris 5. B.Krivickas 6. M.Martinaitis 7. J.Vaičiūnaitė | 1. V.Krėvė 2. Just. Marcinkevičius 3. M.Ivaškevičius |

Augutė Liutkevičienė

su bendraminčių grupe -

mokyt. metod. Danute Liutkevičienė, mokyt. metod.Elvyra Kasperavičienė,

Elektrėnų „Versmės“ gimnazija

Pritarimo sulaukėme ir iš Vievio gimnazijos mokytojų metodininkių, VBE vertintojų

Dalios Raslanienės, Ritos Bimbirienės